|  |  |  |  |
| --- | --- | --- | --- |
| **Naše číslo** |  |  | **Spišská Stará Ves** |
| SSV-2017/0417-MsÚ/3 |  |  | 20.09.2017 |

**VEREJNÁ VYHLÁŠKA**

**ÚZEMNÉ ROZHODNUTIE**

Navrhovateľ Mesto Spišská Belá, Petzvalova 18, 059 01 Spišská Belá, IČO 325 518 (ďalej len ,,navrhovateľ“) podal dňa 07.08.2017 návrh na vydanie územného rozhodnutia pre stavbu **„Dobudovanie súvisiacej infraštruktúry k cyklotrasám v regióne Belianskych Tatier“** na pozemkoch KN-C 6154/9, 6244/3, 16740, 16737, 16733, 16736, 6154/8 a KN-E parc. č. 6379/1k. ú. Spišská Belá. Uvedeným dňom bolo začaté územné konanie.

Mesto Spišská Stará Ves, ako príslušný ako príslušný stavebný úrad podľa § 117 ods. 1 a § 119 ods. 3 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, a podľa § 5 zákona č. 608/2003 Z. z. o štátnej správe pre územné plánovanie, stavebný poriadok a bývanie a o zmene a doplnení stavebného zákona, posúdil predložený návrh podľa § 37 stavebného zákona, zosúladil stanoviská uplatnené dotknutými orgánmi.

Na základe tohto posúdenia podľa § 39 a § 39b stavebného zákona vydáva

**rozhodnutie o využívaní územia**

**„Dobudovanie súvisiacej infraštruktúry k cyklotrasám v regióne Belianskych Tatier“** pre stavebné objekty SO 04.1, SO 04.2 Altánok, SO 05.1 Parkovisko „park&ride“ Oddychová zóna I, SO 05.2 Parkovisko „park&ride“ Oddychová zóna II a SO 05.3 Parkovisko „park&ride“ Exteriérový mobiliár

a v súlade s § 39b ods. 5 stavebného zákona sa rozhodnutie o využívaní územia zlučuje s rozhodnutím o umiestnení stavby a podľa § 39 a § 39a stavebného zákona vydáva

**rozhodnutie o umiestnení stavby**

**„Dobudovanie súvisiacej infraštruktúry k cyklotrasám v regióne Belianskych Tatier“** pre stavebné objekty SO 01 Parkovisko „park&ride“ pre cyklistov pri Belianskom rybníku, SO 02 Turistický chodník okolo Belianskeho rybníka a SO 03 Vyhliadková veža.

**Popis stavby:**

**„Dobudovanie súvisiacej infraštruktúry k cyklotrasám v regióne Belianskych Tatier“** na pozemkoch KN-C 6154/9, 6244/3, 16740, 16737, 16733, 16736, 6154/8 a KN-E parc. č. 6379/1k. ú. Spišská Belá tak, ako je to zakreslené v situačnom výkrese, ktorý tvorí neoddeliteľnú súčasť tohto rozhodnutia a navrhnuté v projektovej dokumentácii pre územné rozhodnutie, ktorú vypracovala spoločnosť OSA ateliér s. r. o., Kuzmányho 5100/3, 058 01 Poprad a zodpovedá za ňu Ing. arch. Miloslav Dulík, autorizovaný architekt, ev. č. 1164 AA.

Projekt rieši dobudovanie chýbajúcej súvisiacej infraštruktúry k cyklotrasám k Historicko-prírodno-kultúrnej ceste okolo Vysokých Tatier. V priestore okolo Belianskeho rybníka sú už vybudované jednotlivé stavebné objekty rybársky dom, asfaltová komunikácia, parkovacie plochy a drobná architektúra v podobe lavičiek a odpadkových košov a objekty technickej infraštruktúry. Doplnenie chýbajúcej infraštruktúry bude riešené pomocou jednotlivých stavebných objektov.

Predmetná lokalita výstavby Dobudovania technickej infraštruktúry sa nachádza v blízkosti existujúcej cyklotrasy Spišská Belá – Tatranská Kotlina smerujúca do Ždiaru a do Poľska. Predmetná stavba pozostáva z nasledujúcich stavebných objektov:

* SO 01 Parkovisko „park&ride“ pre cyklistov pri Belianskom rybníku
* SO 02 Turistický chodník okolo Belianskeho rybníka
* SO 03 Vyhliadková veža
* SO 04.1, SO 04.2 Altánok
* SO 05.1 Parkovisko „park&ride“ Oddychová zóna I
* SO 05.2 Parkovisko „park&ride“ Oddychová zóna II
* SO 05.3 Parkovisko „park&ride“ Exteriérový mobiliár

SO 01 Parkovisko „park&ride“ pre cyklistov pri Belianskom rybníku

Do stavebného objektu je zahrnuté:

* Rozšírenie parkoviska ktoré je situované na východnej strane rybníka, súbežne s okrajom jestvujúceho lesíka v mieste terajšieho provizórneho parkovania na štrkovej ploche s kapacitou cca 50 osobných vozidiel. Navrhované je rozšírenie tohto parkoviska na celkovú kapacitu 95 PM jeho predlžením až po rybársky dom. V prípade potreby, počas mimoriadnych akcii je možnosť zaparkovania 3 autobusov na predlžení prístupovej cesty k parkovisku a mieste jej rozšírenia.
* Rekonštrukcia časti nevyhovujúcej asfaltovej cesty, vedúcej k severovýchodnej časti rybníka s ukončením pri vykrývači. Navrhovaná je kompletná výmena konštrukčných vrstiev s novým povrchom zo zámkovej dlažby, ktorá bude prvorado slúžiť pre peších, ale jej konštrukcia bude vyhovovať aj občasnému pohybu vozidiel údržby vykrývača.
* Vybudovanie prepojovacích chodníkov medzi navrhovaným parkoviskom, rybárskym domom a jestvujúcou prístupovou cestou v nemu.

SO 02 Turistický chodník okolo Belianskeho rybníka

Do stavebného objektu je zahrnuté:

* Vybudovanie dláždeného chodníka po severnej časti hrádze rybníka a to od rekonštruovanej cesty, po okraj lesnej cestičky s kruhovým ukončením.
* Vybudovanie chodníka totožnej konštrukcie od lesnej cestičky na severozápadnej strane areálu, po prepojenie s jestvujúcim príjazdom k rybárskej chate.
* Úprava (vyspravenie) lesnej cestičky kamenivom.

SO 03 Vyhliadková veža

Veža je navrhnutá v pôdorysnom tvare trojuholníka so základnou 9,33m na úrovni 1.NP. Má 3 nadzemné podlažia – 2 oddychové plošiny vo výškach +7,000 a +14,000m a vyhliadková plošina vo výške +20,650m.

Veža je založená na ihlanových narážaných pilótach. Zaťaženie od vrchnej stavby sa prenesie na pilóty cez železobetónové základové pätky. Stropné konštrukcie budú z pozinkovaných oceľových profilov. Samotná podlaha bude z pozinkovaných podlahových roštov PERFORA SP. Strecha bude valbová so sklonmi 12° a 88,5°. Odvodnenie strechy je navrhnuté pomocou strešných odkvapov a zvodov vyústených na terén. Nosná konštrukcia strechy bude pozostávať z dreveného krovu . Schodisko je navrhnuté špirálové so svetlou šírkou ramena 1100mm z pozinkovanej ocele.

SO 04.1, SO 04.2 Altánok

SO 04.1: Objekt je založený na štyroch základových pätkách 600/600mm. Horná hrana základových pätiek je na kóte -0,340, spodná hrana je na kóte -1,250 od ±0,000. Pod základovými pätkami je navrhnutý štrkový násyp hrúbky 150 mm. Drevené stĺpy sú kotvené do základových pätiek pomocou oceľových kotiev. Nosnú konštrukciu altánku tvoria drevené hranoly z lepeného lamelového dreva. V rohoch objektu sa nachádzajú stĺpy 150/120mm zo vzperami 150/120mm. Protiľahlé stĺpy zo vzperami sú zovreté klieštinami 2x 150/50mm.

Zastrešenie altánku je navrhnuté sedlovou strechou so sklonom 15°. Ako strešná krytina je navrhnutý falcovaný plech, odtieň tmavosivá, pod ktorým je navrhnuté plné drevené debnenie na perodrážku hrúbky 20mm. Výška hrebeňa strechy je na kóte +3,140 od podlahy altánku. Podlaha je navrhnutá z betónovej dlažby.

SO 04.2: Objekt je založený na troch základových pätkách 600/600mm. Horná hrana základových pätiek je na kóte -0,340, spodná hrana je na kóte -1,250 od ±0,000. Pod základovými pätkami je navrhnutý štrkový násyp

hrúbky 150mm. Drevené stĺpy sú kotvené do základových pätiek pomocou oceľových kotiev.

Nosnú konštrukciu altánku tvoria drevené stĺpy 150/150mm zo vzperami 150/150mm z lepeného lamelového dreva. Zastrešenie altánku je navrhnuté pultovou strechou so sklonom 5°. Ako strešná krytina je navrhnutý falcovaný plech, odtieň tmavosivá, pod ktorým je navrhnuté plné drevené debnenie na perodrážku hrúbky 20-25mm.. Krov tvoria krokvy 150/150mm a 150/60mm, uložené na väznici 150/150mm z lepeného lamelového dreva a na klieštinách 150/60. Podlaha je navrhnutá z betónovej dlažby. Skladba podlahy je zrejmá z výkresovej časti. ° Odvodnenie strechy je navrhnuté na terén.

SO 05.1 Parkovisko „park&ride“ Oddychová zóna I

Oddychová zóna I rieši detské ihrisko. Jedná sa o typové prvky exteriérového mobiláru, ktorý sa skladá z jednotlivých objektov. Jednotlivé prvky budú umiestnené v lokalite na základe výkresu situácie C – pri jestvujúcom rybárskom dome. Prvky budú kotvené k terénu cez betónové lôžko a kovanie o ktoré budú prvky kotvené na základe technických listov výrobcu.

SO 05.2 Parkovisko „park&ride“ Oddychová zóna II

Oddychová zóna II rieši výstavbu workoutového ihriska pri jestvujúcom parkovisku v južnej časti danej lokality. Jedná sa o typové prvky exteriérových zariadení fitness, ktorý sa skladá z jednotlivých objektov v skladbe podľa kondičného cvičenia.

SO 05.3 Parkovisko „park&ride“ Exteriérový mobiliár

Jedná sa o typové prvky parkového mobiláru, ktorý sa skladá z lavičiek a odpadkových košov.

Projektovú dokumentáciu pre územné konanie vypracovala spoločnosť OSA ateliér s. r. o., Kuzmányho 5100/3, 058 01 Poprad a zodpovedá za ňu Ing. arch. Miloslav Dulík, autorizovaný architekt, ev. č. 1164 AA.

**Pre umiestnenie stavby sa určujú tieto podmienky:**

1. Územie bude využité a stavba bude umiestnená v zmysle predloženej projektovej dokumentácie, ktorú vypracovala spoločnosť OSA ateliér s. r. o., Kuzmányho 5100/3, 058 01 Poprad a zodpovedá za ňu Ing. arch. Miloslav Dulík, ktorá tvorí súčasť tohto rozhodnutia.
2. Osadenie stavby: osadenie stavby je riešené na voľnom teréne, pozemkoch KN-C 6154/9, 6244/3, 16740, 16737, 16733, 16736, 6154/8 a KN-E parc. č. 6379/1k. ú. Spišská Belá.
3. Stavebný úrad upúšťa od povolenia terénnych úprav.
4. Na uskutočnenie stavebných objektov SO 04.1 Altánok, SO 04.2 Altánok, SO 05.1 Parkovisko „park&ride“ Oddychová zóna I, SO 05.2 Parkovisko „park&ride“ Oddychová zóna II a SO 05.3 Parkovisko „park&ride“ Exteriérový mobiliár, postačí stavebnému úradu ohlásenie podľa § 55 ods.2 stavebného zákona.
5. Pri realizácii prác dodržiavať ustanovenia vyhlášky MŽP SR č. 532/2002 Z. z., ktorou sa ustanovujú podrobnosti o všeobecných technických požiadavkách na stavby užívané osobami s obmedzenou schopnosťou pohybu a orientácie.
6. S odpadom nakladať podľa príslušných ustanovení zákona o odpadoch. Znehodnotený stavebný materiál odviesť na skládku k tomu určenú. Znehodnotený stavebný materiál sa nesmie ukladať na verejné priestranstvá.
7. Pred začatím prác zabezpečiť vytýčenie všetkých inžinierskych sietí, dodržať ich ochranné pásma a dodržať všetky podmienky dotknutých organizácií.
8. Dodržať podmienky záväzného stanoviska Krajského pamiatkového úradu Prešov zo dňa 23.022017, č. j. KPUPO-2017/4386-2/5619/Lk:

* Stavebnými prácami dotknutej plochy v katastrálnom území Spišská Belá počas stavebných prác je nevyhnutné vykonať archeologický výskum, ktorý zdokumentuje archeologické nálezy, ktoré sú stavebnými prácami ohrozené.
* Vlastník alebo stavebník (ďalej len „stavebník“) podľa § 38 ods. 1 pamiatkového zákona uhrádza náklady na archeologický výskum.
* Stavebník podľa § 36 ods. 2 pamiatkového zákona zabezpečí vykonanie archeologického výskumu právnickou osobou oprávnenou vykonávať archeologické výskumy, s ktorou uzatvoria pred začatím výskumu podľa § 39 ods. 1 pamiatkového zákona dohodu a doručí kópiu tohto rozhodnutia po nadobudnutí právoplatnosti oprávnenej osobe, ktorá bude vykonávať archeologický výskum.
* Zoznam právnických osôb oprávnených Ministerstvom kultúry SR na vykonávanie archeologického výskumu je k dispozícii na Krajskom pamiatkovom úrade Prešov, Pamiatkovom úrade SR Bratislava a na internetovej adrese www.mksr.sk.
* Stavebník oznámi začatie stavebných prác a s nimi súvisiacich výkopových prác týkajúcich sa predmetnej stavby najmenej s dvojtýždňovým predstihom Krajskému pamiatkovému úradu Prešov, pracovisko Levoča.
* Štátny pamiatkový dohľad na úseku ochrany pamiatkového fondu bude vykonávať Krajský pamiatkový úrad Prešov, pracovisko Levoča.
* Pred začatím výskumu zvolať vstupnú komisiu, v prípade potreby počas výskumu priebežnú komisiu a pred ukončením výskumu záverečnú komisiu za účasti štátneho zamestnanca Krajského pamiatkového úradu Prešov, pracovisko Levoča.
* Výskumom získané odborné poznatky spracované vo výskumnej dokumentácii podľa § 7 a § 10 Vyhlášky Ministerstva kultúry Slovenskej republiky č. 253/2010 Z. z. v znení neskorších predpisov, ktorou sa vykonáva zákon o ochrane pamiatkového fondu, je nevyhnutné spolu so stanoviskom Pamiatkového úradu odovzdať bezodplatne podľa § 39 ods. 9 pamiatkového zákona do 90 dní od skončenia výskumu na Krajský pamiatkový úrad Prešov, pracovisko Levoča a Archeologický ústav SAV v Nitre.

1. Dodržať podmienky vyjadrenia VSD, a. s. zo dňa 22.02.2017 pod č. j. 1621/2017:

* Pred umiestnením SO 01 Parkovisko, SO 02 Turistický chodník, SO 03 Vyhliadková veža, SO 04 Altánok, SO 05 Parkovisko Oddychová zóna, verejného osvetlenia a dopravného značenia je potrebné vytýčenie NN podzemného vedenia.
* Pri osadení stožiarov verejného osvetlenia (VO) žiadame ochranné pásma podľa § 43 zákona 251/2012 Z. z.
* V situácii SO 01 Parkovisko „park&ride“ pre cyklistov pri Belianskom rybníku a SO 02 Turistický chodník okolo Belianskeho rybníka: žiadame zakresliť všetky NN a VN nadzemné vedenia.
* Žiadame do projektovej dokumentácie (PD) pre stavebné konanie doplniť minimálne vzdialenosti VN vodičov od parkovacej plochy a chodníka podľa platnej STN EN 50 423 – 1.
* V ďalšom stupni PD žiadame riešiť zvýšenú bezpečnosť VN vedení 2xZ v zmysle „Zoznam križovatiek – zvýšená bezpečnosť riešenia 2xZ“, ktorý Vám v prílohe vyjadrenia zasielame.
* Pri zmene kategórie priestoru (povrchu) nad jestvujúcimi NN nadzemnými vedeniami v zmysle STN 73 6005 (chodník, vozovka, voľný terén) je potrebné na náklady stavebníka doplniť podľa potreby ochranu el. káblov proti ich mechanickému poškodeniu v súlade s normami STN 34 1050, STN 33 2000-5-52 a 73 6005.

1. Dodržať podmienky záväzného stanoviska OÚ Kežmarok, Odbor starostlivosti o životné prostredie, zo dňa 31.01.2017, č. j. OU-KK-OSZP-2017/001958-2/Ká:

* Do projektovej dokumentácie, spracovanej pre vydanie stavebného povolenia, dopracovať predpokladané množstvá ostatných (napr. betón, kovy, drevo, obaly z papiera, plastov, ...) príp. nebezpečných odpadov, ktoré môžu vzniknúť počas výstavby uvedenej stavby, spôsob nakladania s nimi a predložiť ju Okresnému úradu Kežmarok, odboru starostlivosti o životné prostredie na vyjadrenie.

1. Dodržať podmienky vyjadrenia Okresného úradu Kežmarok, Odbor starostlivosti o životné prostredie, zo dňa 19.022017, č. j. OU-KK-OSZP-2017/001386-2/Tp:

* Mechanizmy použité pri výstavbe musia byť v takom technickom stave, aby nedochádzalo k znečisťovaniu životného prostredia.
* Neničiť a nepoškodzovať okolitú zeleň.
* V prípade potreby výrubu drevín rastúcich mimo les je potrebné postupovať v zmysle zákona 543/2002 Z. z. o ochrane prírody a krajiny.

1. Dodržať podmienky vyjadrenia Okresného úradu Kežmarok, Odbor starostlivosti o životné prostredie, zo dňa 01.02.2017, č. j. OU-KK-OSZP-2017/001970-2/Bo:

* Pri použitých stavebných materiáloch musí byť preukázané, že tieto neobsahujú žiadne vyluhovateľné zložky, ktoré by negatívne pôsobili na kvalitu podzemných a povrchových vôd.
* Požadujeme prerokovať a odsúhlasiť projekt stavby „Dobudovanie súvisiacej infraštruktúry k cyklotrasám v regióne Belianskych tatier“ správcom povodia vodného toku Beliansky potok Slovenským vodohospodárskym podnikom, š. p. OZ Košice, a príslušnú miestnu organizáciu Slovenského rybárskeho zväzu.
* Pred vydaním stavebného povolenia na uskutočnenie stavby „Cyklistický chodník v úseku Strážky – Spišská Belá“ v rozsahu od km 0,839-2,916“, požiadať orgán štátnej vodnej správy, Okresný úrad Kežmarok, odbor starostlivosti o životné prostredie, o vydanie súhlasu podľa ust. § 27 ods. 1 písm. a), b) vodného zákona, ku ktorému je potrebné priložiť PD stavby a súhlasné stanovisko správcu povodia dotknutých vodného toku a stanovisko MO SRZ.
* Každú zmenu v projektovej dokumentácii predložiť tunajšiemu úradu, orgánu štátnej vodnej správy na vyjadrenie.

1. Dodržať podmienky vyjadrenia Podtatranskej vodárenskej prevádzkovej spoločnosti, a. s. zo dňa 24.01.2017, č. j. 818/2017 a 1702/2017:

* Pred začatím prác požadujeme vytýčenie sietí v správe PVPS, a. s. Poprad. Vytýčenie vodovodných sietí Vám na základe objednávky a telefonického dohovoru s p. Pitoňákom J. ml./7873180 (v pracovných dňoch od 7,00 -7,30 hod.) budú realizovať pracovníci PVPS, a. s. Poprad, kanalizačné vedenie p. Novák.
* Pri styku parkoviska a turistického chodníka s vedením vodovodu požadujeme dodržať kryciu vrstvu podľa STN 736005 a výkopové práce realizovať ručne.
* Pri súbehu s verejným vodovodom a verejnou kanalizáciou v zmysle zákona č. 442/2002 v aktuálnom znení o verejných vodovodoch a kanalizáciách požadujeme dodržať pásmo ochrany vo vzdialenosti 1,5 m od vonkajšieho pôdorysného okraja vodovodného a kanalizačného potrubia, šácht na obidve strany.
* Pri dobudovaní stavby žiadame vyzdvihnúť do navrhovanej nivelety okolitého terénu vodovodné poklopy (armatúry), ktoré sa na mieste projektovanej stavby nachádzajú.
* V prípade, že na mieste projektovanej stavby sa nachádzajú nadzemné hydranty, tieto požadujeme preložiť mimo trasy projektovanej stavby. Preložky nadzemných hydrantov budú realizovať pracovníci PVPS, a. s. Poprad na náklady investora stavby podľa Z. č. 442/2002, § 19 čl. 6.
* Požadujeme nahlásiť správcovi vodovodu začatie výkopových prác 7 dní pred realizáciou prác telefonicky alebo emailom: p. Pitoňák: martin.pitonak@pvpsas.sk a správcovi kanalizácie p. Novák: jaroslav.novak@pvpsas.sk.
* Pri kolaudácii stavby požadujeme prítomnosť správcu vodovodu a kanalizácie ku kontrole dodržania podmienok daných vo vyjadrení s odovzdaním porealizačného zamerania realizovaných stavieb pri styku s verejným vodovodom, verejnou kanalizáciou (zameranie uzáverov, hydrantov, prípojkových uzáverov, šácht).
* Upozorňujeme Vás na možný styk s vodovodnými a kanalizačnými prípojkami, ktoré nie sú v správe PVPS a. s. Poprad.
* Počas výstavby má správca vody, kanalizácie právo kontroly prevádzkových prác za účelom dodržania tohto vyjadrenia a v prípade porušenia podmienok si vyhradzujeme právo práce pozastaviť.
* Spoločnosť, ktorá bude vykonávať výkopové práce na požiadanie našich pracovníkov sa musí preukázať týmto vyjadrením, stavebným povolením alebo iným dokladom o legalizácii stavby.
* V prípade nejasností a pri obnažení vodovodných sietí v správe PVPS a. s. Poprad sa obráťte na správcu vodovodu p. Pitoňáka M.

1. Dodržať podmienky stanoviska SVP, š. p., OZ Košice zo dňa 27.02.2017 pod č. j. CS SVP OZ KE 54/2017/121:

* Doplniť hydrotechnické výpočty množstva odkanalizovaných dažďových vôd z riešenej stavby, s rozdelením osobitne na vody potenciálne kontaminované ropnými látkami (parkovisko pre vozidlá, príjazdová cesta) a vody nekontaminované ropnými látkami (chodníky, strechy objektov).
* Preukázať vhodnosť navrhovaného spôsobu odvedenia zrážkových vôd z riešeného parkoviska pre vozidlá a z príjazdovej cesty vsakovaním do podložia, jednak z hľadiska saturačných schopností podložia a tiež z hľadiska vplyvu zasakovaných vôd na kvalitu podzemných vôd a potenciálu ich využitia – predložiť hydrogeologický posudok záujmového územia.
* Doplniť do PD návrh technických opatrení na záchyt plávajúcich aj znečisťujúcich látok z odkanalizovaných dažďových vôd z riešeného parkoviska pre vozidlá a z prístupovej cesty ich odvedením do podložia v súlade s kritériami platného zákona č. 364/20204 Z. z. o vodách v znení neskorších predpisov (§ 36 ods. 17 zákona č. 409/2014 Z. z.) a zároveň v zmysle ustanovenia § 9 nariadenia vlády SR č. 269/2010 Z. z. Obsah NEL v zasakovacích vodách nesmie presiahnuť koncentračnú hodnotu 0,1 mg/l.
* Strešné zvody na navrhovaných objektoch vybaviť lapačmi strešných splavenín.
* Pri súbehu turistického chodníka s drobným vodným tokom Beliansky potok žiadame dodržať odstupovú vzdialenosť vedenia od jestvujúcej brehovej čiary toku min. 5,0 m s prihliadnutím na charakter vodného toku a geomorfologické charakteristiky dotknutého územia. Zároveň žiadame prvky drobenej architektúry umiestňovať mimo pobrežných pozemkov (manipulačného pásu vodného toku do 5,0 m). Konštrukčné riešenie telesa prejazdného turistického chodníka v blízkosti vodného toku odporúčame prispôsobiť pre prejazd ťažkých mechanizmov správcu toku (25 t) pri výkone správy a údržby vodných tokov).
* V prípade, ak navrhovaný súbeh turistického chodníka s drobným vodným tokom nebude realizovaný s súlade s vyššie uvedenými požiadavkami správcu toku a pri výkone správy vodných tokov dôjde k poškodeniu chodníka, vzniknuté škody bude v plnom rozsahu znášať jeho prevádzkovateľ.
* SVP, s. p., OZ Košice ako správca vodného toku Beliansky potok a pobrežných pozemkov si vyhradzujeme právo kontroly staveniska. Zahájenie a ukončenie prác v dotyku s vodným tokom žiadame oznámiť našej Správe povodia Dunajca a Popradu v Poprade, kontaktná osoba Ing. Jozef Benko, tel. č. 052/7880 135, 0904 580 025 minimálne 14 dní vopred z dôvodu zabezpečenia dozoru z našej strany, ktorý bude oprávnený predkladať doplňujúce pripomienky počas realizácie stavby. Na preberacie konanie stavby žiadame prizvať nášho zástupcu.

1. Dodržať podmienky stanoviska SPP, a. s. zo dňa 21.01.2017, č. j. TD/NS/0053/2017/Hy:

* Umiestnenie predmetnej stavby nie je v kolízii s existujúcimi plynárenskými zariadeniami v správe SPP-D.
* Dodržať všeobecné podmienky uvedené v predmetnom vyjadrení.

1. Dodržať podmienky stanoviska Slovak Telekom, a. s. zo dňa 02.02.2017, č. j. 6611702643:

* Záujmové územie dôjde do styku so sieťami elektronických komunikácií (ďalej len SEK) spoločnosti Slovak Telekom, a. s. a/alebo DIGI SLOVAKIA s. r. o..
* Dodržať všeobecné podmienky ochrany SEK uvedené v predmetnom stanovisku.

Námietky účastníkov konania neboli vznesené.

Toto rozhodnutie platí v zmysle § 40 ods. 1 stavebného zákona dva roky odo dňa nadobudnutia právoplatnosti.  Nestráca však platnosť, pokiaľ bola v týchto lehotách podaná žiadosť o stavebné povolenie.

**Odôvodnenie**

Navrhovateľ Mesto Spišská Belá, Petzvalova 18, 059 01 Spišská Belá, IČO 325 518 (ďalej len ,,navrhovateľ“) podal dňa 07.08.2017 návrh na vydanie územného rozhodnutia pre stavbu **„Dobudovanie súvisiacej infraštruktúry k cyklotrasám v regióne Belianskych Tatier“** na pozemkoch KN-C 6154/9, 6244/3, 16740, 16737, 16733, 16736, 6154/8 a KN-E parc. č. 6379/1k. ú. Spišská Belá. Uvedeným dňom bolo začaté spojené územné konanie o využití územia s územným konaním o umiestnení stavby, ktoré stavebný úrad spojil v zmysle § 39b ods. 5 stavebného zákona.

Stavebný úrad po doručení žiadosti preveril formálno-právne náležitosti žiadosti a všetky predložené doklady. Stavebný úrad listom zo dňa 15.08.2017 pod č. j. SSV-2017/0417-MsÚ/2 oznámil podľa § 36 ods. 1 stavebného zákona zahájenie územného konania a zároveň podľa § 36 ods. 2 stavebného zákona upustil od ústneho pojednávania. Dotknutým orgánom bolo zahájenie oznámené samostatne. V oznámení boli účastníci konania a dotknuté orgány upozornení v súlade s § 36 stavebného zákona, že svoje námietky a pripomienky môžu uplatniť najneskôr do 7 pracovných dníodo dňa doručenia oznámenia, inak na ne stavebný úrad nebude prihliadať. Taktiež boli účastníci konania poučení, že na námietky, ktoré v určenej lehote účastníci konania neuplatnia v prvostupňovom konaní sa neprihliadne ani v odvolacom konaní.

Umiestnenie stavby je v súlade s územnoplánovacou dokumentáciou Mesta Spišská Belá a vyhovuje aj všeobecným technickým požiadavkám na výstavbu podľa stavebného zákona.

K návrhu sa vyjadrili: Krajský pamiatkový úrad Prešov; VSD a. s.; MO SR – Agentúra správy majetku, detašované pracovisko Východ; Slovak Telekom a. s.; MV SR Centrum podpory Prešov – Oddelenie telekomunikačných služieb; Slovenská správa ciest; Okresný úrad Prešov – Odbor cestnej dopravy a pozemných komunikácií; Prešovský samosprávny kraj – Odbor regionálneho rozvoja; Okresný úrad Kežmarok – Odbor starostlivosti o životné prostredie (ŠSOH, ŠVS, ŠSOP), Pozemkový a lesný odbor, Odbor krízového riadenia; Regionálny úrad verejného zdravotníctva so sídlom v Poprade; Okresné riaditeľstvo policajného zboru v Kežmarku – Okresný dopravný inšpektorát; Okresné riaditeľstvo hasičského a záchranného zboru v Kežmarku; Podtatranská vodárenská prevádzková spoločnosť a. s., Slovenský vodohospodársky podnik š. p., OZ Košice, SPP Distribúcia a. s.,

Ich stanoviská a pripomienky boli skoordinované a zahrnuté do podmienok tohto rozhodnutia.

V zmysle § 4 ods. 1 písm. a/ zákona č. 145/1995 Z. z. o správnych poplatkoch v znení neskorších predpisov je navrhovateľ od správneho poplatku oslobodený.

**Poučenie**

Podľa § 53 a § 54 zákona č. 71/1967 Zb. o správnom konaní (správny poriadok) v znení neskorších predpisov proti tomuto rozhodnutiu možno podať odvolanie v lehote 15 dní odo dňa jeho doručenia podaním na Mesto Spišská Stará Ves, Štúrova 228/109, 061 01 Spišská Stará Ves. Včas podané odvolanie má podľa § 55 ods. 1 zákona o správnom konaní odkladný účinok.

Toto rozhodnutie je preskúmateľné súdom až po vyčerpaní riadnych opravných prostriedkov.

**Ing. Jozef Harabin, v. r.**

primátor mesta

Toto oznámenie má povahu verejnej vyhlášky. Doručenie oznámenia sa vykoná tak, že sa písomnosť vyvesí po dobu 15 dní na úradnej tabuli mesta Spišská Belá. Posledný deň lehoty je dňom doručenia. Oznámenie sa súčasne zverejní na elektronickej úradnej tabuli mesta Spišská Belá.

Vyvesené dňa: ........................ Zvesené dňa: ..............................

odtlačok pečiatky

a podpis oprávnenej osoby